Det lyder da dejligt med en tur til Australien. Det er altid fornuftigt at orientere sig om hvilke vacciner, der anbefales ved rejser til udlandet. Faktisk kan du selv finde ud af dette ved at bruge siden ”Rejsevaccination” på seruminstituttets hjemmeside. Her kan du se, hvilke vacciner og eventuelt forebyggelse af malaria Statens Serum Institut anbefaler ved rejser til udlandet. Vaccineanbefalingerne er afhængige af rejsemål, rejseform og længde på rejsen, men der skal også foretages en individuel vurdering i forhold til den enkelte rejsende, og det gøres typisk hos den praktiserende læge eller på et rejsevaccinationscenter. Rejsevaccinationer dækkes ikke af den almindelige sygesikring og skal altså betales af dig selv. Det kan blive en bekostelig affære, da nogle vacciner er ret dyre, men er du medlem af Danmark, giver de måske et tilskud. Jeg kan ikke oplyse dig om priserne, da det kan svinge fra læge til læge og for de forskellige centre, så det må du spørge om der, hvor du vælger at blive vaccineret. Husk, at du også er nødt til at bruge penge på en rejseforsikring, da det blå sygesikringskort hverken dækker lægebesøg eller hospitalsbehandlinger i Australien. Jeg håber, du får en rigtig dejlig tur.